ଦେଶରେ ଏବେ 'ଏମାର୍ଜେନ୍ସୀ' ଭଳି ପରିସ୍ଥିତି ! ଶୁକ୍ରବାର ହେବ ଟୁଟିକୋରିନ ଷ୍ଟେରଲାଇଟ୍ କପର ପ୍ଲାଣ୍ଟର ଶୁଣାଣିଃ ସୁପ୍ରିମକୋର୍ଟ - Prameya News7\nଦେଶରେ ଏବେ 'ଏମାର୍ଜେନ୍ସୀ' ଭଳି ପରିସ୍ଥିତି ! ଶୁକ୍ରବାର ହେବ ଟୁଟିକୋରିନ ଷ୍ଟେରଲାଇଟ୍ କପର ପ୍ଲାଣ୍ଟର ଶୁଣାଣିଃ ସୁପ୍ରିମକୋର୍ଟ\n22/04/2021 at 6:38 PM\nନୂଆଦିଲ୍ଲୀ ୨୨।୪ଃ ସୁପ୍ରିମକୋର୍ଟ ୨୩ ଏପ୍ରିଲ ଶୁକ୍ରବାର ତାମିଲନାଡୁ ଟୁଟିକୋରିନରେ ବନ୍ଦ ପଡିଥିବା ଷ୍ଟେରଲାଇଟ୍ କପର ପ୍ଲାଣ୍ଟ ମାମଲାର ଶୁଣାଣି କରିବେ। ପ୍ରଧାନ ବିଚାରପତି ଏସ୍.ଏ.ବୋବଡେଙ୍କ ଅଧ୍ୟକ୍ଷତାରେ ଗଠିତ ପୀଠ ଗୁରୁବାର ଏହି ଘୋଷଣା କରିଛନ୍ତି। କୋଭିଡ ଦ୍ୱିତୀୟ ଲହର ଦେଶରେ ଜାତୀୟ ଜରୁରିକାଳୀନ ପରିସ୍ଥିତି ଭଳିଅବସ୍ଥା ସୃଷ୍ଟି କରିଛି। ଏହି ପ୍ଲାଣ୍ଟର ଅକ୍ସିଜେନ କାରଖାନାରୁ ଉତ୍ପାଦନ ଆରମ୍ଭ କରି ପରିସ୍ଥିତିକୁ ଆୟତ କରାଯାଇପାରିବ ବୋଲି କହିଛନ୍ତି ପୀଠ।\nଟୁଟିକୋରିନରେ ବନ୍ଦ ପଡିଥିବା ଷ୍ଟେରଲାଇଟ୍ କପର ପ୍ଲାଣ୍ଟ ଦୈନିକ ହଜାର ହଜାର ଟନ୍ ଅକ୍ସିଜେନ୍ ଉତ୍ପାଦନ କରିପାରିବ। ଦେଶରେ କରୋନା ଯୋଗୁ ଉପୁଜିଥିବା ଅକ୍ସିଜେନ୍ ଅଭାବକୁ ଏହି ପ୍ଲାଣ୍ଟରୁ ଭରଣା କରାଯାଇପାରିବ। ଉତ୍ପାଦିତ ଅକ୍ସିଜେନ୍ ମାଗଣାରେ ଦେଶର ହସ୍ପିଟାଲମାନଙ୍କୁ ଯୋଗାଯାଇପାରିବ ବୋଲି ବେଦାନ୍ତର ଏକ ଆବେଦନକୁ ଗୁରୁବାର ସୁପ୍ରିମ୍କୋର୍ଟ ଜରୁରି ଶୁଣାଣି କରିଥିବାବେଳେ ଏହା କହିଛନ୍ତି।\nତେବେ ଆବେଦନର ଶୁଣାଣିକୁ ତାମିଲନାଡୁ ସରକାରଙ୍କ ଓକିଲ ସି.ଏସ୍. ବୈଦ୍ୟନାଥନ ତୀବ୍ର ବିରୋଧ କରିଥିଲେ। ଯଦି ବେଦାନ୍ତକୁ ଏଥିଲାଗି ଅନୁମୋଦନ ବି ମିଳେ ୪ରୁ ୬ ସପ୍ତାହ ପୂର୍ବରୁ ଉତ୍ପାଦନ ଆରମ୍ଭ ହେବା ଅସମ୍ଭବ ବୋଲି କହିଥିଲେ। ଏଥିରେ ପୀଠ ଅସନ୍ତୋଷ ପ୍ରକାଶ କରିବା ସହ ଦେଶରେ ଏମାର୍ଜେନ୍ସୀ ଭଳି ପରିସ୍ଥିତିରେ ବି ଆପଣ( ତାମିଲନାଡୁ) ସମାଧାନ ଚାହୁଁ ନଥିବା କହିଥିଲେ। ତେବେ କମ୍ପାନୀକୁ କେବଳ ଅକ୍ସିଜେନ ପ୍ଲାଣ୍ଟ ଚାଲୁ କରିବା ଲାଗି ଅନୁମତି ଦିଆଯିବ ବୋଲି କହିଛନ୍ତି। ସେହିପରି କମ୍ପାନୀ ଯେପରି ସମସ୍ତ ପରିବେଶ ସମ୍ପର୍କିତ ନିୟମ ପାଳନ କରେ ପୀଠ ତାହାମଧ୍ୟ ସୁନିଶ୍ଟିତ କରିବେ ବୋଲି ଆଶ୍ୱସ୍ତ କରିଛନ୍ତି।\nତେବେ ସୋଲିସେଟର ଜେନେରାଲ ତୁଷାର ମେହେଟା ଦେଶକୁ ଏବେ ଅକ୍ସିଜେନର ଜରୁରି ଆବଶ୍ୟକତା ଥିବା ବେଳେ ସରକାର ଯେ କୌଣସିସୂତ୍ରରୁ ଉପଲବ୍ଧ କରିବାକୁ ଚାହୁଁଥିବା ପୀଠଙ୍କୁ କହିଥିଲେ। ଏଣୁ ଆବେଦନ ଉପରେ ଆଜି ହିଁ ଶୁଣାଣି ହେଉ ବୋଲି ସେ ଦାବି କରିଥିଲେ। କମ୍ପାନୀ ୪-୫ ଦିନରେ ଉତ୍ପାଦନ ଆରମ୍ଭ କରିବାକୁ ସକ୍ଷମ ବୋଲିସେ କହିଥିଲେ। ତେବେ ତାମିଲନାଡୁ ସରକାର ରେକର୍ଡ ଉପସ୍ଥାପନା କରି ଏଥିଲାଗି ୪ରୁ ୬ ସପ୍ତାହ ଲାଗିଗଲେ ବି ଅକ୍ସିଜେନ ଉତ୍ପାଦନ କରିପାରିବନି ବୋଲି ଯୁକ୍ତି ରଖିଥିଲେ।
